รัฐบาลไทย-ข่าวทำเนียบรัฐบาล-ครม.เห็นชอบแนวทางบริหารจัดการทำงานของคนต่างด้าวหลังวันที่ 13 ก.พ. 66
วันอังคารที่ 7 กุมภาพันธ์ 2566
07/02/2566
ครม.เห็นชอบแนวทางบริหารจัดการทํางานของคนต่างด้าวหลังวันที่ 13 ก.พ. 66
ครม.เห็นชอบแนวทางบริหารจัดการทํางานของคนต่างด้าวหลังวันที่ 13 ก.พ. 66
น.ส.ไตรศุลี ไตรสรณกุล รองโฆษกประจําสํานักนายกรัฐมนตรี กล่าวว่า ที่ประชุมคณะรัฐมนตรี (ครม.) ได้เห็นชอบแนวทางการบริหารจัดการทํางานของคนต่างด้าวหลังวันที่ 13 ก.พ. 66 ซึ่งเป็นการขยายระยะเวลาให้คนต่างด้าวตามมติ ครม. วันที่ 5 ก.ค. 65 ซึ่งประกอบด้วยแรงงาน 4 สัญชาติได้แก่ เมียนมา ลาว กัมพูชาและเวียดนามซึ่งได้รับอนุญาตให้ทํางานถึงวันที่ 13 ก.พ. 66 ให้อยู่ในราชอาณาจักรเป็นกรณีพิเศษเพื่อทํางานถึงวันที่ 15 พ.ค. 66 และให้ยกเว้นการเปรียบเทียบปรับการอยู่ในราชอาณาจักรเกินระยะเวลาถึงวันดังกล่าว เพื่อให้แรงงานสามารถจัดเตรียมเอกสารเพื่อยื่นคําขอต่ออายุใบอนุญาตทํางานให้ถูกต้องตามขั้นตอนที่ครบถ้วนต่อไป และเป็นการช่วยเหลือนายจ้าง/สถานประกอบการที่ยังต้องการแรงงานเพื่อดําเนินกิจการในช่วงของการฟื้นฟูเศรษฐกิจหลังโควิด19 โดยที่แรงงานยังอยู่ในกํากับและการบริหารของหน่วยงานรัฐ และแรงงานก็ยังคงได้รับการคุ้มครองและสิทธิประโยชน์ สวัสดิการตามกฎหมายตามสิทธิที่พึงได้
นอกจากนี้ ครม. ได้เห็นชอบให้ขยายระยะเวลาการดําเนินการออกเอกสารรับรองของบุคคล (Certificate of Identity: CI) ของทางการเมียนมาในพื้นที่ 4 จังหวัด ได้แก่ จังหวัดสมุทรสาคร สมุทรปราการ ระนอง และชลบุรีจาก 13 ก.พ. 66 เป็น 13 พ.ค. 66 เนื่องจากปัจจุบันมีแรงงานเมียนมาประมาณ 300,000 คนอยู่ระหว่างการทําเอกสาร CI ส่วนทางการ ลาว และกัมพูชา หากประสงค์จะจัดเก็บข้อมูลเพื่อออกเอกสารประจําตัว ให้มีหนังสือผ่านช่องทางการทูตและสามารถดําเนินการได้ไปพลางก่อนโดยดําเนินการได้ถึง 13 พ.ค. 66
ทั้งนี้ เมื่อคนต่างด้าวยื่นเอกสารครบถ้วนตามกําหนดแล้ว ให้สามารถอยู่ในราชอาณาจักรเป็นการชั่วคราวและทํางานถึงวันที่ 13 ก.พ. 67 หรือ 13 ก.พ. 68 แล้วแต่กรณี
น.ส.ไตรศุลี กล่าวว่า สําหรับความจําเป็นที่ต้องมีการออกแนวทางการบริหารจัดการทํางานของคนต่างด้าวดังกล่าวนี้ เนื่องจากคนต่างด้าวที่ได้รับอนุญาตให้อยู่ในราชอาณาจักรให้ทํางานตาม มติ ครม. วันที่ 5 ก.ค. 65 จํานวน 2,425,901 คน ประกอบด้วย 1) คนต่างด้าวที่ได้รับอนุญาตให้ทํางาน จํานวน 1,719,231 คน และ 2) คนต่างด้าวที่มีสถานะไม่ถูกต้องตามกฎหมายแต่ได้รับการผ่อนผันอนุญาตทําให้ทํางาน จํานวน 706,670 คน ตามมติ ครม. ได้กําหนดว่าหากคนต่างด้าวทั้ง 2 กลุ่ม ประสงค์จะทํางานต่อจะต้องยื่นคําขอต่ออายุใบอนุญาตทํางานและชําระค่าธรรมเนียมภายในวันที่ 13 ก.พ. 66
อย่างไรก็ตาม ปรากฎว่าล่าสุดได้มีการยื่นขอต่ออายุและชําระค่าธรรมเนียมแล้ว 403,062 คน และยังไม่ดําเนินการยื่นคําขอ 2,022,839 คน เนื่องด้วยเอกสารหลักฐานยังไม่ครบถ้วนตามแนวทาง ที่ครม. เมื่อวันที่ 5 ก.ค 65 กําหนด ได้แก่ อยู่ระหว่างจัดทําหนังสือเดินทางหรือเอกสารใช้แทนหนังสือเดินทางเล่มใหม่กับประเทศต้นทาง ตลอดจนเอกสาร CI จึงจําเป็นต้องมีการผ่อนผันให้คนต่างด้าวดังกล่าวยื่นคําขอต่ออายุใบอนุญาตทํางานและดําเนินการจัดทําเอกสารหลักฐานให้ครบถ้วน
นอกจากนี้ ครม.ได้มอบหมายให้หน่วยงานที่เกี่ยวข้องดําเนินการเพื่อให้การบริหารจัดการทํางานของคนต่างด้าวเป็นไปด้วยความเรียบร้อยต่อไป อาทิ กระทรวงมหาดไทย และกระทรวงแรงงาน ออกประกาศหรือระเบียบในส่วนที่เกี่ยวข้อง กระทรวงสาธารณสุข กรมการแพทย์ และสํานักแพทย์ กรุงเทพมหานครปรับปรุงขั้นตอนการขยายประกันสุขภาพให้คนต่างด้าวให้สามารถซื้อประกันสุขภาพของกระทรวงสาธารณสุขได้อย่างทั่วถึงและสะดวก สํานักงานตํารวจแห่งชาติ โดยสํานักงานตรวจคนเข้าเมืองให้สอดคล้องกับมติ ครม. ตลอดจนดําเนินการจัดเก็บอัตลักษณ์บุคคลของคนต่างด้าว เป็นต้น